अजमेर के ब्यावर रोड स्थित बकरा मंडी क्षेत्र में 4 फरवरी को चार सौ कबूतरों की रेस का एक अनोखा कार्यक्रम होगा। कार्यक्रम के आयोजक सैयद मुबारक अली और सैयद सुहैल चिश्ती ने बताया कि दोपहर 3 बजे चार सौ कबूतर एक साथ आसमान में दौड़ लगाएंगे। अजमेर के इतिहास में पहली बार होने वाले इस कार्यक्रम के दौरान ही मशहूर कबूतरबाज और ख्वाजा साहब की दरगाह के खादिम अब्दुल गनी गुर्देजी को कबूतरबाजों का उस्ताद घोषित किया जाएगा। इस मौके पर अजमेर क्षेत्र के तमाम कबूतरबाज मौजूद रहेंगे। असल में कबूतरबाजी का शौक भारत में पुराना है। राजा महाराजाओं और बादशाहों के समय से ही इसे राजसी शौक माना गया है। यही वजह है कि एक कबूतर की कीमत पांच हजार रुपए तक की होती है। दौड़ लगाने वाले कबूतरों को विशेष खाद्य सामग्री दी जाती है। कबूतरबाजी के शौक के बारे में और अधिक जानकारी मोबाइल नम्बर 9829071897 पर गनी गुरदेजी से ली जा सकती है।